Τούρτα πανακότα με λευκή σοκολάτα και φράουλες
Μια πανεύκολη και δροσερή τούρτα. Για βάση έχει κορν φλέικς και για γέμιση μια δροσερή πανακότα με λευκή σοκολάτα. Την αποθεώνουμε σερβίροντάς τη με φράουλες.
3 + 3/4 κούπας (750 γρ.) κρέμα γάλακτος 35% λιπαρά, 1 + 1/4 κούπας (250 γρ.) γάλα φρέσκο, πλήρες, 6 κουτ. σούπας (80 γρ.) ζάχαρη, 150 γρ. λευκή σοκολάτα, τεμαχισμένη + 100 γρ. χωριστά, την οποία θα λιώσουμε, 12 φύλλα ζελατίνης (20 γρ.), 3 κούπες (60 γρ.) κορν φλέικς, φράουλες για το σερβίρισμα 
Για την τούρτα πανακότα με λευκή σοκολάτα και φράουλες, μουλιάζουμε τα φύλλα της ζελατίνης μέσα σε ένα μπολ με παγωμένο νερό, μέχρι να μαλακώσουν.Παράλληλα ετοιμάζουμε ένα μπεν μαρί και λιώνουμε τα 100 γρ. λευκή σοκολάτα. Μόλις λιώσει, την αποσύρουμε και την ανακατεύουμε απαλά με τα κορν φλέικς.Ακουμπάμε ένα τσέρκι 22 εκ. πάνω σε μια βάση για τούρτες ή σε μια ίσια πιατέλα, αδειάζουμε εκεί το μείγμα σοκολάτας, το ισιώνουμε και το αφήνουμε στην άκρη να σταθεροποιηθεί.Σε μια κατσαρόλα βάζουμε την κρέμα γάλακτος με το γάλα και τη ζάχαρη και τοποθετούμε στη φωτιά. Μόλις αρχίσει να βράζει το μείγμα, το κατεβάζουμε από τη φωτιά.Αδειάζουμε το μείγμα σε ένα μπολ, για να μην παραμείνει στη ζεστή κατσαρόλα, όπου θα αργήσει πολύ να κρυώσει. Στραγγίζουμε τις ζελατίνες από το παγωμένο νερό και τις ρίχνουμε στο ζεστό μείγμα. Ανακατεύουμε και λιώνουν αμέσως.Ρίχνουμε μέσα τα 150 γρ. τεμαχισμένη λευκή σοκολάτα και ανακατεύουμε πολύ καλά, ώστε να λιώσει και να ενσωματωθεί. Για να κρυώσει πιο γρήγορα η κρέμα και να αποκτήσει καλύτερη υφή, τοποθετούμε το μπολ μέσα σε ένα μεγαλύτερο δοχείο γεμάτο κρύο νερό και παγάκια.Ανακατεύουμε την κρέμα μέχρι να αρχίσει να κρυώνει και να δένει, και τότε την αδειάζουμε πάνω από τη βάση με τα κορν φλέικς, μέσα στο τσέρκι.Αφήνουμε στο ψυγείο για 3-4 ώρες τουλάχιστον (καλύτερα για 1 βράδυ), μέχρι να πήξει καλά η στρώση της πανακότας.Για να αφαιρέσουμε το τσέρκι εύκολα, το ζεσταίνουμε ελαφρώς με το πιστολάκι για τα μαλλιά ή με ένα φλόγιστρο. Σερβίρουμε την τούρτα πανακότα με φρέσκες φράουλες.
Κρέμα Γάλακτος,Σοκολάτα,Φράουλα,Τούρτες